SK Úradný vestník Európskej únie C 89/62

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2014/C 89/10

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„TORRONE DI BAGNARA“

ES č.: IT-PGI-0005-01101-27.03.2013

CHZO ( X ) CHOP ( )

1. Názov

„Torrone di Bagnara“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.4 Chlieb, pečivo, koláčiky, cukrárske výrobky, sušienky a ostatný pekársky tovar

3.2. Opis výrobku, na ktorý sa vzťahuje názov uvedený v bode 1

Názov „Torrone di Bagnara“ sa vzťahuje výlučne na výrobok, ktorý sa získava tepelnou úpravou a zmiešaním hmoty vyrobenej z medu, cukru, pražených nešúpaných mandlí, drvenej škorice a klinčekov, a má posýpku z práškového cukru alebo polevu z horkého kakaa.

„Torrone di Bagnara“ môže mať dva druhy povrchovej úpravy:

„Martiniana“ (posýpka z práškového cukru)

„Torrefatto glassato“ (poleva z horkého kakaa)

„Torrone di Bagnara“ vykazuje pri uvedení na trh tieto fyzické a organoleptické vlastnosti:

Tvar: kváder so zaoblenými vrcholmi

Rozmery:

dĺžka: 4 až 12 cm;

šírka: 1,5 až 2,5 cm;

hrúbka: 1,5 až 2,5 cm;

hmotnosť: 14 až 35 g.

Vonkajší vzhľad: nepravidelný povrch gaštanovej farby (tzv. farba mníšskeho rúcha), posypaný práškovým cukrom (druh „Martiniana“) alebo lesklý, hladký a pravidelný povrch tmavogaštanovej farby v prípade polevy, ktorá sa pripravuje zmiešaním cukru a kakaa (druh „Torrone glassato“).

Vnútorný vzhľad: gaštanová farba, rovnomerne rozložené kúsky mandlí.

Hmota: chrumkavá a krehká.

Chuť: pri prvom zahryznutí je hmota krehká a chrumkavá vďaka prítomnosti dôkladne opražených mandlí a vysokej teplote, pri ktorej sa spracovala cukrová masa. Sladkú chuť na podnebí vyvažuje chuť pražených mandlí a osobitný podtón spáleného karamelu s miernym korenistým dozvukom, ktorý vo verzii „Torrefatto glassato“ obsahuje aj príznak horkého kakaa.

3.3. Suroviny (len pri spracovaných výrobkoch)

„Torrone di Bagnara“ sa skladá z týchto prísad:

Povinné prísady

Prísady na prípravu hmoty

— cukrová masa zložená z kryštálového cukru a pomarančového medu alebo svetlého viacdruhového kvetového medu alebo sekernicového medu,

— sladké nešúpané mandle,

— drvená škorica, drvené klinčeky;

Prísady na povrchovú úpravu

— druh „Martiniana“: kryštálový cukor na glazúru, práškový cukor na posýpku,

— druh „Torrefatto Glassato“: kryštálový cukor, ktorý sa prípadne môže sčasti nahradiť fondánovým cukrom na glazúru, horké kakao v prášku s obsahom kakaového masla 22 až 24 %.

Nepovinné prísady pre obidva druhy

Vaječný bielok alebo albumín, vanilín, esenciálne oleje z citrusových plodov, prídavná látka na tvorbu sirupu z cukru.

Výrobok neobsahuje nijaké farbivá ani konzervačné látky.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy spracovania prísad a tepelnej úpravy „Torrone di Bagnara“ sa vykonávajú vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

„Torrone di Bagnara“ sa uvádza na trh v samostatných alebo spoločných obaloch: Z kvalitatívnych dôvodov sa výrobok musí zabaliť do štyroch hodín po vychladnutí. Toto opatrenie umožňuje predísť potenciálnej kontaminácii baktériami a zabrániť absorpcii vlhkosti z vonkajšieho prostredia, ktorá by mohla spôsobiť tvorbu plesní počas skladovania alebo predčasné nadmerné zmäknutie výrobku, a teda zmenu vonkajšieho vzhľadu (roztopenie glazúry alebo praskliny na povrchu) a hmoty (strata chrumkavosti). V tejto fáze je takisto vhodné vyhýbať sa prechodnej manipulácii s výrobkom, aby sa predišlo strate lesku povrchu (v prípade „Torrefatto glassato“) alebo strate časti cukru z posýpky (v prípade „Martiniana“).

3.7. Špecifické pravidlá označovania

„Torrone di Bagnara“ uvádzané na trh v samostatných baleniach musia byť zabalené v obale, na ktorom sú uvedené názvy „Torrone di Bagnara“, „chránené označenie pôvodu“ (skratka CHZO sa môže pridať) a/alebo symbol Únie, ako aj logo výrobku zobrazené v tomto dokumente.

Ak sa „Torrone di Bagnara“ uvádza na trh v spoločnom balení, t. j. na tácňach alebo v košíkoch s viacerými kúskami samostatne zabalených „torrone“, informácie vymedzené v predchádzajúcom texte sa musia uvádzať na obale (tácne alebo košíka) a na každom obale jednotlivých kúskov „torrone“.

Zakazuje sa pridávanie akýchkoľvek prívlastkov, ktoré neboli vyslovene stanovené.

Povoľuje sa však používať jeden z dvoch doplňujúcich názvov na označenie druhu povrchovej úpravy („Martiniana“ a „Torrone glassato“), historické názvy odkazujúce na súkromné značky, pokiaľ neuvedú spotrebiteľa do omylu, a ďalšie pravdivé informácie, ktoré možno overiť a ktoré povoľujú platné právne predpisy EÚ, vnútroštátne alebo regionálne predpisy.

Vo vrchnej časti loga výrobku je uvedený názov „Torrone di Bagnara“ napísaný v jednom riadku; v strede sa nachádza štylizovaná reprodukcia skaliska Bagnara, ktoré sa vypína nad morskou vílou, ktorej silueta je schematicky zobrazená formou krivky.

4. Stručné vymedzenie zemepisnej oblasti

Zemepisná oblasť výroby „Torrone di Bagnara“ sa vzťahuje na celé správne územie obce Bagnara Calabra (región Reggio Calabria).

5. Súvislosť so zemepisnou oblasťou

5.1. Špecifickosť zemepisnej oblasti

Označená zemepisná oblasť sa skladá z prímorského mestečka na úpätí vysokej a strmej steny, ktorej topografické vlastnosti umožňujú pestovať len niekoľko radov viniča na terasovitých plošinách a sťažujú dopravné spojenie s vnútrozemím. Hospodársky rozvoj mestečka Bagnara sa preto vždy dial cez more, vďaka ktorému sa tradičné miestne výrobky dostali na trh. Tieto výrobky sa často vymieňali za cukor a koreniny, a vďaka prítomnosti týchto položiek vznikli v regióne v prvej polovici 19. storočia miestne obchodíky zamerané na tento tovar. Tieto obchodíky sú predchodcami priemyselných a remeselných podnikov, ktoré dnes vyrábajú „Torrone di Bagnara“. Sú pôvodcami majstrovskej zručnosti, ktorá sa rozvinula v mestečku, a ktorá sa až dodnes vyznačuje precíznymi poznatkami o prísadách a postupoch výroby.

5.2. Špecifickosť výrobku

„Torrone di Bagnara“ sa uvádza na trh v dvoch verziách, „Martiniana“ a „Torrefatto glassato“, ktoré sa tradične vyrábajú v rovnomennej obci. Vlastnosť, pre ktorú názov „Torrone di Bagnara“ získal uznanie spotrebiteľov, je výnimočná krehkosť a chrumkavosť hmoty cukrovinky. Táto vlastnosť súvisí so základným postupom, v rámci ktorého sa pri tepelnej úprave používa silný plameň vysokej teploty, pričom takýto postup sa neuplatňuje pri výrobe bežných „torrone“ pripravovaných vo vodnom kúpeli, ktorý má v každom prípade nižšiu teplotu. Tento postup výroby je tiež pôvodcom ďalších organoleptických vlastností, ako je gaštanová farba vo vnútri výrobku a osobitný podtón „spáleného“ karamelu na podnebí. Ďalšou charakteristickou črtou „Torrone di Bagnara“ je používanie korenín, ktoré sú dedičstvom osobitnej histórie danej zemepisnej oblasti, obohacujú chuť „Torrone di Bagnara“ a prispievajú k jedinečnosti tohto výrobku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

„Torrone di Bagnara“ si postupom času vybudovali vynikajúcu reputáciu, ktorá siaha do roku 1846, kedy sa názov „Torrone di Bagnara“ vyslovene zmienil ako špecialita cukrárskej rodiny, ktorá pôsobí dodnes, a ktorá koncom 19. storočia zásobovala savojský kráľovský dvor. Veľký počet dokumentov z 19. storočia dosvedčuje intenzívnu výrobnú, ale aj vývoznú činnosť. V roku 1885 spisovateľ N. Marcone potvrdil: „‚Torrone di Bagnara‘ precestovali celý svet a majú všetko potrebné na to, aby si zaslúžili takúto poctu.“ (Un viaggio in Calabria. Impressioni e ricordi). Reputácia „Torrone di Bagnara“ pretrvala počas celého 20. storočia. V roku 1983 kanonik A. Giuffrè napísal vo svojom diele s názvom Storia di Bagnara: „Špecifickosť tejto cukrovinky (‚torrone‘) … preslávila meno Bagnara.“

Dodajme, že miestne denníky, gastronomickí sprievodcovia a časopisy predstavujú „Torrone di Bagnara“ ako typický výrobok označenej zemepisnej oblasti. V článku s názvom „Le tante vie del torrone“, ktorý bol zverejnený v periodiku Gazzetta del sud14. decembra 1995 sa mestečko Bagnara uvádza ako východiskový bod „cesty cukroviniek torrone“ a spomína sa niekoľko rodinných mien historických výrobcov „Torrone di Bagnara“. V sprievodcovi „Atlante dei prodotti tipici dei Parchi Italiani“ (2002, s. 215) sa v časti venovanej cukrovinkám z Kalábrie uvádza, že mestečko Bagnara Calabra sa preslávilo tradičnou a historickou výrobou torrone a predstavujú sa rôzne varianty výrobku a prísady, z ktorých sa pripravuje. Publikácia „Calabria sapori di una terra antica – le specialità enogastronomiche regionali d’eccellenza ed i prodotti tipici di qualità“ (s. 11, ed. Regione Calabria, 2004) opisuje „Torrone di Bagnara“ ako typický dezert regiónu Kalábria. Existenciu spojenia medzi „Torrone di Bagnara“ a označenou zemepisnou oblasťou napokon potvrdzuje aj tradičná slávnosť Festa del Torrone, ktorá sa koná každý rok na konci novembra, a ktorá prispieva k pretrvaniu tradície tohto výrobku.

Historické a kultúrne hľadiská

Po druhej svetovej vojne vznikol celý komplex malých podnikov, z ktorého sa vyvinul skutočný kraj „Torrone di Bagnara“ s osobitnou vitalitou výrobcov, ktorí v ňom pôsobili. Vďaka tomu sa plynutím rokov vytvorili osobitné techniky, rozvinuli a zachovali sa poznatky a know-how potrebné na výrobu a konečnú prezentáciu výrobku v obidvoch verziách – „Martiniana“ a „Torrefatto Glassato“, ktoré sa dedili z generácie na generáciu a nikde inde sa nevyskytujú.

V miestnom technickom jazyku sa dodnes používajú žargónové pojmy siahajúce do počiatkov tradičnej výroby, ako napr. „manto di monaco“(mníšske rúcho), ktorým sa označuje farba „torrone“, „cotta“, ktorým sa označuje teplá a ešte neforemná hmota „torrone“, či „torronniera“, ktorým sa označuje špeciálny kotol používaný majstrami cukrármi.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Konsolidované znenie špecifikácie výroby je dostupné na tejto internetovej lokalite:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva poľnohospodárstva a lesníctva (http://www.politicheagricole.it) kliknite na kategóriu „Qualità e sicurezza“ (Kvalita a bezpečnosť – v pravej hornej časti obrazovky) a potom na kategóriu „Disciplinari di Produzione all’esame dell’UE“.

(1) Ú. v EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.